“ทรีนีตี้” แนะสอย AMR ชูเป้า 9.76 บ. มองครึ่งปีหลังเด่น ตุนแบ็กล็อกแน่น 1.25 พันลบ.
“บล.ทรีนีตี้” แนะนำ “ซื้อ” AMR เป้าปี 65 ที่ 9.76 บาท คาดกำไรครึ่งปีหลังแกร่ง จากการทยอยส่งมอบงานในมือ ฟากผู้บริหารพร้อมลุยรถไฟสายรองย่านรังสิต-เคเบิลคาร์เพื่อการท่องเที่ยว-สถานีเปลี่ยนแบตเตอรี่รถจักรยานยนต์-Solar Rooftop หนุนธุรกิจโตก้าวกระโดด
เซียนหุ้นแนะนำ “ซื้อ” AMR ชูหุ้นเด่น-อนาคตสดใส คาดผลงานครึ่งหลังปี 64 โตแกร่ง ชี้ราคาเป้าหมายปี 65 ที่ 9.76 บาท
25 ส.ค. 2564

บริษัทหลักทรัพย์ ทรีนีตี้ จำกัด เผยแพร่บทวิเคราะห์ แนะนำ “ซื้อ” หุ้น บริษัท เอเอ็มอาร์ เอเซีย จำกัด (มหาชน) หรือ AMR ประเมิน Fair Value ปี 2564 เท่ากับ 8.58 บาท/หุ้น และปี 2565 เท่ากับ 9.76 บาท/หุ้น อ้างอิงวิธี PE ที่ 26 เท่า ซึ่งเป็นระดับ Conservative ปรับลดจากค่า P/E เฉลี่ยย้อนหลังของบริษัทที่ประกอบธุรกิจใกล้เคียงกันที่จดทะเบียนในตลาดต่างประเทศที่ราว 32 เท่า คํานวณบน EPS ปี 2564 ที่ 0.33 บาท/หุ้น และปี 2565 ที่ 0.38 บาท/หุ้น ตามลำดับ โดยไม่รวม Upside จากแผนการใช้เงินที่ได้จาก IPO เพื่อลงทุนต่อยอดธุรกิจในประมาณการ พร้อมกันนี้ AMR มีประกาศจ่ายเงินปันผลระหว่างกาล 0.08 บาท/หุ้น กำหนดขึ้นเครื่องหมาย XD วันที่ 30 ส.ค. 2564
โดยในไตรมาส 2/64 บริษัทฯมีกำไรสุทธิ 50 ล้านบาท (+69.6% จากปีก่อน, +7.5% จากปีก่อน) ปัจจัยหลักจากอัตรากำไรขั้นต้นอยู่ในระดับสูง และการควบคุมต้นทุนอย่างมีประสิทธิภาพ แม้รายได้ลดลงจากช่วงเดียวกันของปีก่อน โดยไตรมาส 2/64 มีรายได้จำนวน 390 ล้านบาท (+15.6% จากไตรมาสก่อน, -38.1% จากปีก่อน)
ทั้งนี้ อัตรากําไรขั้นต้น 28.5% (18.3% ในไตรมาส 2/63, 27.8% ในไตรมาส 1/64) เพิ่มขึ้นจากทุกธุรกิจ โดยงานโครงการและให้บริการมี GPM ที่ 30% (18% ในไตรมาส 2/63) จากการควบคุมต้นทุนงานวางระบบรถไฟฟ้าได้ดีขึ้น และงานขาย มี GPM ที่ 19% (5% ในไตรมาส 2/63) จากงานที่รับมีอัตรากําไรที่ดีกว่าปีก่อน กอปรกับการควบคุมต้นทุนในส่วนงานขายได้ดีขึ้น
สำหรับกําไรสุทธิงวดครึ่งแรกของปี 2564 เท่ากับ 79 ล้านบาท (+46% จากปีก่อน) คิดเป็นสัดส่วนราว 41% ของประมาณการทั้งปี 2564 ที่ 195 ล้านบาท (-21.2% จากปีก่อน) โดยยังคงประมาณการเดิมไว้ มองว่าครึ่งปีหลังจะดีกว่าครึ่งแรกของปี จากการรับรู้รายได้และกําไรจากงานที่ทยอยส่งมอบ
นายมารุต ศิริโก กรรมการผู้จัดการ AMR ผู้นำด้านวิศวกรรมออกแบบและเชื่อมต่อระบบไอทีโซลูชั่น (System Integrator : SI) ครบวงจรรายแรกของไทย เปิดเผยว่า ปัจจุบันมีงานในมือรอรับรู้รายได้ (Backlog) จำนวน 1,250 ล้านบาท และมีโครงการที่อยู่ระหว่างรอลงนามในสัญญาช่วงครึ่งปีหลัง 2564 จำนวน 527 ล้านบาท นอกจากนี้ ยังมีโครงการที่อยู่ระหว่างเสนอและเตรียมการเสนอราคา เกี่ยวข้องกับงานโครงการและวางระบบคมนามคมขนส่ง ระบบ ICT ระบบพลังงาน ระบบสาธารณูปโภค และเมืองอัจฉริยะ มูลค่าสัญญา 2,439 ล้านบาท ทั้งนี้ ยังไม่รวมการเสนอราคางานรถไฟฟ้าสายสีส้มและสีม่วงใต้ที่คาดว่าจะเปิดประมูลปลายปี 2564 หรือต้นปี 2565 และระบบขนส่งเมืองหลัก
กรรมการผู้จัดการ AMR กล่าวอีกว่า หลังจากเข้าระดมทุนในตลาดหลักทรัพย์ฯ ทำให้ฐานทุนของบริษัทฯ มีความแข็งแกร่งมากขึ้น เพิ่มโอกาสในการเข้าร่วมประมูลงานโครงการขนาดใหญ่ของภาครัฐและเอกชน ด้านคมนาคมขนส่ง ไม่ว่าจะเป็นโครงการรถไฟรางคู่ รถไฟฟ้า รถไฟฟ้าใต้ดิน งานด้านไอทีโซลูชั่น เมืองอัจฉริยะ และงานนำระบบสายไฟฟ้าลงใต้ดิน มูลค่านับแสนล้านบาท ซึ่งมั่นใจว่าจะช่วยเพิ่มปริมาณงานในมือ (Backlog) ขึ้นปีละ 2,000 ล้านบาท ในช่วง 1-3 ปีข้างหน้าตามแผนงานที่วางไว้
สำหรับเงินที่ได้รับจาก IPO บริษัทฯ เตรียมนำไปใช้สำหรับการขยายการลงทุน เพื่อเพิ่มสัดส่วนรายได้ประจำ (Recurring Income) ไม่ว่าจะเป็นการขยายไลน์ธุรกิจเข้าสู่การเป็นผู้ให้บริการเดินรถไฟฟ้าสายรองย่านรังสิต (Feeder Line) ลงทุนเป็นผู้ให้บริการเคเบิลคาร์เพื่อการท่องเที่ยว ติดตั้ง Solar Rooftop โดยเป็นผู้ลงทุนแบบแบ่งรายได้ และให้บริการสถานีเปลี่ยนแบตเตอรี่รถจักรยานยนต์ (EV Charger Station) ซึ่งถือเป็น New S curve สนับสนุนธุรกิจเติบโตอย่างก้าวกระโดดในอนาคต